ORDE do 3 de febreiro de 2005 sobre delegación de competencias en órganos centrais e periféricos da Consellería de Sanidade.
CONSELLERÍA DE SANIDADE — III. OUTRAS DISPOSICIÓNS — 08/02/2005

Para acadar unha maior axilización no trámite e resolución dos asuntos atribuídos ao titular da consellería, o que beneficia tanto á Administración coma aos administrados, e sen esquecer o debido respecto aos principios informadores do procedemento administrativo e ás súas garantías xurídicas, os órganos da Administración veñen facendo uso da fórmula da delegación competencial.
Publicado o Decreto 13/2005, do 3 de febreiro, polo que se establece a estrutura orgánica da Consellería de Sanidade, abranguendo os seus órganos centrais e periféricos, cómpre adecuar á nova estrutura as normas de delegación existentes.
Na súa virtude, facendo uso das facultades que me confiren o artigo 38 da Lei 1/1983, do 22 de febreiro (modificada por Lei 11/1988, do 20 de outubro) reguladora da Xunta e do seu presidente; o artigo 4.8º do Decreto 13/2005, do 3 de febreiro, polo que se establece a estrutura orgánica da Consellería de Sanidade; os artigos 8 e 72.4º do Decreto lexislativo 1/1999 (modificado polas leis 5/2000, do 28 de decembro, e 8/1999, do 30 de decembro) que aprobou o texto refundido la Lei de réxime financeiro e orzamentario de Galicia; e tendo en conta o disposto no artigo 13 da Lei 30/1992, do 26 de novembro (modificada por Lei 4/1999) sobre réxime xurídico das administracións públicas e do procedemento administrativo común; e nos artigos 42 e 43 da Lei 1/1983 (modificada por Lei 11/1988, do 20 de outubro) reguladora da Xunta e do seu presidente,
DISPOÑO:
Primeiro.-Deléganse no secretario xeral da consellería, as seguintes facultades:
a) Dispoñer de canto atinxa ao réxime interno da consellería, cando non sexa competencia doutro centro directivo.
b) Despacho e resolución dos expedientes de índole administrativa que lle estean atribuídos ao titular da consellería.
c) Resolución na vía administrativa dos recursos interpostos contra os actos e resolucións das autoridades da consellería, agás as ditadas en expedientes sancionadores non disciplinarios.
d) Autorizar e dispoñer os gastos xerais dos servizos da consellería, ata o límite dos créditos autorizados; así como a facultade de solicitar do conselleiro de Economía e Facenda a ordenación dos pagamentos correspondentes.
e) As funcións que como órgano de contratación lle estean atribuídas ao titular da consellería, sen prexuízo das que lle corresponden de seu segundo o artigo 2.B.a) do Decreto 119/1982, do 5 de outubro.
f) O exercicio da xefatura do persoal do departamento e a súa inspección, segundo o previsto no artigo 2.D, e) do Decreto 119/1982, do 5 de outubro.
g) A incoación de expedientes disciplinarios a todo o persoal da consellería e do Sergas.
h) O exercicio das potestades disciplinarias, agás a separación do servizo, de conformidade coas disposicións vixentes.
i) A autorización para a asistencia a cursos, xornadas e, en xeral, actos de capacitación ou perfeccionamento, por proposta da correspondente dirección xeral ou delegación provincial.
j) En relación co persoal dos servizos centrais, e por proposta da correspondente dirección xeral, a concesión de permisos ou licenzas que non teñan repercusión no capítulo I dos orzamentos.
k) A concesión de permisos ou licenzas que teñan repercusión no capítulo I dos orzamentos.
l) En relación ás delegacións provinciais da consellería, a autorización das comisións de servizos con dereito a indemnización que deban levarse a cabo fóra da Comunidade Autónoma, así como a concesión de permisos ou licenzas.
m) En relación co persoal da Secretaría Xeral, a autorización das comisións de servizo con dereito a indemnización.
n) A autorización das vacacións anuais de todo o persoal dos servizos centrais e delegacións provinciais da consellería, por proposta da correspondente dirección xeral ou delegación provincial.
o) As facultades que lle corresponden ao conselleiro en materia de persoal, nos termos establecidos no artigo 15 da Lei 4/1988, do 26 de maio, da función pública de Galicia, e demais disposicións vixentes.
p) As funcións inherentes ao exercicio do protectorado que lle corresponden á consellería en relación coas fundacións de interese galego.
q) Propoñer e, se é o caso, aprobar as modificacións orzamentarias que correspondan á consellería.
Segundo.-Delégase no director xeral de Saúde Pública, respecto do persoal do seu centro directivo, a autorización das comisións de servizo con dereito a indemnización.
Terceiro.-Delégase no director xeral de Farmacia e Produtos Sanitarios en relación co persoal do seu centro directivo, a autorización das comisións de servizo con dereito a indemnización.
Cuarto.-Deléganse nos delegados provinciais da Consellería de Sanidade, en relación co persoal da
delegación, a autorización das comisións de servizo con dereito a indemnización, así como a concesión de permisos ou licenzas que non teñan repercusión no capítulo I dos orzamentos de gastos.
Quinto.-As resolucións e actos administrativos emanados no uso destas delegacións respectarán os requisitos formais e as limitacións establecidos no artigo 13 da Lei 30/1992, do 26 de novembro (modificada por Lei 4/1999) sobre réxime xurídico das administracións públicas e do procedemento administrativo común, e nos artigos 43 e 44 da Lei 1/1983 (modificada por Lei 11/1988, do 20 de outubro) reguladora da Xunta e do seu presidente.
Disposición transitoria
Sen prexuízo do disposto no artigo 1 desta orde, as facultades a que se refiren as letras d), e), k), ñ) e p), serán exercidas, nos seus respectivos ámbitos, polas divisións de recursos económicos e recursos humanos do Sergas, de conformidade co establecido na disposición transitoria primeira do Decreto 13/2005, do 3 de febreiro, polo que se establece a estrutura orgánica da Consellería de Sanidade.
Disposicións derrogatorias
Primeira.-Queda derrogada a Orde do 14 de marzo de 2002, sobre delegación de competencias en órganos centrais e periféricos da Consellería de Sanidade.
Segunda.-Quedan derrogadas cantas disposicións de igual ou inferior rango se opoñan ao establecido nesta orde.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de febreiro de 2005.
José Manuel González Álvarez
Conselleiro de Sanidade